SKRIFTLIG FORESPØRGSEL E-1459/03

af Herman Schmid (GUE/NGL) til Kommissionen

(29. april 2003)

Om: Beskæftigelsesmæssige og økonomiske virkninger af overtagelser

EP's Generaldirektorat for Forskning har gennemført en undersøgelse af de beskæftigelsesmæssige og økonomiske virkninger af omstruktureringer af virksomheder og overtagelser (Afdelingen for Sociale og Retlige Anliggender IV/WIP/2003/01/008). Der gives heri en oversigt over undersøgelser i praksis inden for dette område, og der drages visse generelle konklusioner.

Undersøgelser i UK, hvor der er flest fusioner og overtagelser, har vist, at overtagelser i UK er kendetegnet ved betydelige fald i både beskæftigelse og output. Beskæftigelsen i de nye firmaer efter overtagelsen falder i gennemsnit med 11 % i en femårig periode efter handelen.

I Parlamentets undersøgelse henvises der til UNCTAD's FN-investeringsrapport for 1999: I praksis viser der sig et besynderligt resultat, idet der ved et bemærkelsesværdigt stort antal fusioner og overtagelser ikke har været nogen velstandsskabelse (IV/WIP/2003/01/008, s. 6). Den viser, at det almindeligste resultat af en fusion er følgende: rentabiliteten og produktiviteten øges ikke, den synes at bremse væksten i markedsandelen, den har sandsynligvis en negativ indvirkning på F & U-investeringerne osv. Det er hævet over enhver tvivl, at de ansatte vil blive dybt berørt af en fusion som følge af ændringerne i den organisatoriske struktur, beskæftigelses- og arbejdsvilkårene samt afskedigelser.

Hvad er formålet med overtagelser, hvis de ikke i praksis og utvetydigt resulterer i velstandsskabelse?

Hvorledes retfærdiggør Kommissionen forslaget om at lade selskaberne informere og høre de ansatte, selv om der kan ses bort herfra i den endelige afgørelse, idet jo mange af fusionerne fører til større tab af arbejdspladser, og rentabiliteten ikke øges eller øges mindre end uden fusionen?

Svar afgivet på Kommissionens vegne af Anna Diamantopoulou

(23. juni 2003)

Det er rigtigt, at mange omstruktureringer, fusioner og overtagelser somme tider ikke giver det forventede resultat med hensyn til forøgelse af de pågældende virksomheders rentabilitet, konkurrenceevne og produktivitet. Men man har ofte diskuteret, om det altid er tilfældet(1). Det hævdes nemlig i visse undersøgelser, at fusioner og overtagelser kan nedbringe produktionsomkostningerne, øge produktionen, forbedre produktkvaliteten, betyde nye teknologier eller resultere i helt nye produkter. Det påpeges i visse andre undersøgelser, at det ofte er problematisk og vanskeligt at gennemføre en fusion, hvilket kan være en forklaring på, at løfterne om værdiskabelse og synergi ikke indfries i forbindelse med et stort antal fusioner. Man skal derfor være forsigtig med at fremsætte generaliserende erklæringer om, at fusioner altid mislykkes. Fusioner og overtagelser er i nogle virksomheder somme tider den bedste måde at forbedre effektiviteten på og anses normalt for at være neutrale, hvis ikke direkte fordelagtige, for samfundsøkonomien. Det fastsættes f.eks. i artikel 10, stk. 6, i fællesskabsforordningen om virksomhedssammenslutninger, at der skal være en generel formodning om, at det er lovligt at foretage en sammenslutning af fællesskabsdimension. Under alle omstændigheder er forretningsledelse en ledelsesret, som EU ikke bør gribe ind i.

Fusioner og overtagelser fører typisk til omstrukturering af virksomheden. Virksomhedernes evne til hurtigt at omlægge deres aktiviteter er en vigtig konkurrencemæssig faktor for EU's økonomi og følgelig for jobskabelsen på længere sigt. Det er imidlertid også således, at de fleste fusioner og overtagelser kan have en negativ indflydelse på såvel beskæftigelsen som på omgivelserne, i hvert fald på kort sigt. Det er derfor vigtigt, at omstruktureringerne ledsages af andre foranstaltninger for at forhindre, at de personer, der berøres mest, rammes af de negative konsekvenser. Kommissionen vil gerne gøre opmærksom på, at EU gennem årene har udformet en omfattende politik for passende behandling af de sociale konsekvenser af virksomhedsomstruktureringer, herunder fusioner og overtagelser. Som et resultat af denne til stadighed ajourførte politik skal der forud for enhver omstrukturering foretages faktisk information og høring af arbejdstagerrepræsentanterne med det formål at undgå eller forværre de sociale virkninger, altsammen i overensstemmelse med fællesskabsdirektiverne om kollektive afskedigelser(2), overførsel af virksomheder(3), europæiske samarbejdsudvalg(4) og information og høring(5).

Mere generelt slår Kommissionen til lyd for det princip, at virksomhederne altid overvejer, hvilke virkninger deres beslutninger kan få for såvel de ansatte som for den sociale, arbejdsmarkedsmæssige og regionale sammenhæng. Det understreges i øvrigt i Kommissionens meddelelse om Virksomhedernes sociale ansvar Virksomhedernes bidrag til bæredygtig udvikling(6).

Endvidere har Kommissionen opfordret arbejdsmarkedets parter på europæisk plan til at indlede en dialog om foregribelse og styring af ændringer med henblik på at anvende en dynamisk tilgang til de sociale og arbejdsmarkedsmæssige aspekter ved virksomhedsomstrukturering. Arbejdsmarkedets parter indvilligede i at tage dette tema med i deres toårige arbejdsprogram for 2003-2004. Kommissionen har stor tillid til, at det fælles arbejde på dette område kan skabe fællesskabsrammerne for, at virksomhederne og deres ansatte kan løse problemerne i forbindelse med den sociale dimension ved virksomhedsomstruktureringer.

(1) En generel oversigt over evalueringen af fusioner og overtagelser findes f.eks. i arbejdsdokument nr. 243 af Paul A. Pautler, Bureau of Economics, Federal Trade Commission, på internetadressen http://www.ftc.gov/be/econwork.htm; se også http://www.ftc.gov/be/rt/mergerroundtable.htm.

(2) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser. (Dette direktiv er en kodificering af direktiv 75/129/EØF og 92/56/EØF), EFT L 225 af 12.8.1998.

(3) Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter, EFT L 82 af 22.30.2001.

(4) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne, EFT L 254 af 30.9.1994.

(5) Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab Europa-Parlamentets, Rådets og Kommissionens fælles erklæring om arbejdstagerrepræsentation, EFT L 80 af 23.3.2002.

(6) KOM(2002) 347 endelig udg.